b"\n_START_ARTICLE_\nPseudomonas aeruginosa\n_START_SECTION_\nS\xc3\xbcstemaatika\n_START_PARAGRAPH_\nPseudomonas aeruginosa on gramnegatiivne, aeroobne, kepikujuline Pseudomonadaceae seltsi ja gammaproteobakterite klassi kuuluv bakter. 16Sribosomaalse RNA (rRNA) anal\xc3\xbc\xc3\xbcsi p\xc3\xb5hjal kuulub sugukonda vaid perekond Pseudomonas, mis on omakorda jaotatud kaheksasse alagruppi. P. aeruginosa on Pseudomonaadide perekonna t\xc3\xbc\xc3\xbcpliik. Perekonda kuulub kokku 12 liiki.\n_START_SECTION_\nLevik\n_START_PARAGRAPH_\nLaialdase levikuga nii pinnases kui ka vees. Looduses on P. aeruginosa biokilena substraadil v\xc3\xb5i planktoonilise ainurakse vormina. Vibur v\xc3\xb5imaldab vees kiiresti liikuda ja kinnituda erinevatele pindadele._NEWLINE_Optimaalne kasvutemperatuur on 37\xc2\xa0\xc2\xb0C, kuid saab kasvada ka 42\xc2\xa0\xc2\xb0C juures._NEWLINE_Tavaline bakter pinnases, vees, naha mikroflooras ja enamikus tehiskeskkondades. Suudab ellu j\xc3\xa4\xc3\xa4da ka anaeroobsetes tingimustes. Kasvades diisli- ja reaktiivk\xc3\xbctustel, p\xc3\xb5hjustab bakteriaalset korrosiooni.\n_START_SECTION_\nMorfoloogia\n_START_PARAGRAPH_\nTegu on gramnegatiivse kepikesekujulise bakteriga, mille l\xc3\xa4bim\xc3\xb5\xc3\xb5t on 0,5\xe2\x80\x930,8\xc2\xa0\xc2\xb5m ja pikkus 1,5\xe2\x80\x933,0\xc2\xa0\xc2\xb5m. \xc3\x9ches kepikese otsas paiknev vibur v\xc3\xb5imaldab unipolaarset liikumist. Eritatavatest eksopol\xc3\xbcsahhariididest moodustub raku \xc3\xbcmber limakapsel, mis soodustab liikumist, kaitseb fagots\xc3\xbctoosi ja antikehade eest ning takistab v\xc3\xa4ljutamist loomade (sh inimese) hingamisteedest. _NEWLINE_P. aeruginosa sekreteerib mitmeid pigmente, mis s\xc3\xb5ltuvalt s\xc3\xb6\xc3\xb6tme koostisest annavad kolooniatele v\xc3\xa4rvuse \xe2\x80\x93 p\xc3\xbcots\xc3\xbcaniin (sinakasroheline), p\xc3\xbcoverdiin (kollakasroheline ja fluorestsents) ja p\xc3\xbcorubiin (punakaspruun). King, Ward ja Raney t\xc3\xb6\xc3\xb6tasid v\xc3\xa4lja Pseudomonas'e agara A (Kingi A s\xc3\xb6\xc3\xb6de) p\xc3\xbcots\xc3\xbcaniini ja p\xc3\xbcorubiini produktsiooni vaatlemiseks ja Pseudomonase agara F (Kingi B s\xc3\xb6\xc3\xb6de) fluorestseiini produktsiooni j\xc3\xa4lgimiseks.\n_START_SECTION_\nGenoom\n_START_PARAGRAPH_\nT\xc3\xbc\xc3\xbcpt\xc3\xbcve PAO1 genoom sekveneeriti t\xc3\xa4ielikult 2000. aastal. Genoomi suurus on 6,3 Mbp ja see sisaldab 5570 geeni. _NEWLINE_G+C-rikas P. aeruginosa kromosoom koosneb konserveerunud ja varieeruvatest osadest. Konserveerunud l\xc3\xb5igud on kollineaarsed, sisaldavad v\xc3\xa4he kordusj\xc3\xa4rjestusi ja \xc3\xbcksikuid k\xc3\xb5rge sagedusega lookusi. Olulisemateks on p\xc3\xbcroverdiini lookus, viburivalkude s\xc3\xbcnteesi regulonid, pilA ja O-antigeeni s\xc3\xbcnteesi lookus. Varieeruvad segmendid paiknevad hajusalt \xc3\xbcle genoomi, millest umbes 1/3 vahetult tRNA v\xc3\xb5i tmRNA geenide l\xc3\xa4heduses. _NEWLINE_Genoomi mitmekesistumist p\xc3\xb5hjustab pKLC102/PAGI-2 perekonna genoomsete saarekeste l\xc3\xbclitumine tRNA\xe1\xb4\xb8\xca\xb8\xcb\xa2 v\xc3\xb5i tRNA\xe1\xb4\xb3\xcb\xa1\xca\xb8 geenidesse (vastavalt Lys ja Gly transportimiseks vajalike tRNA molekulide s\xc3\xbcnteesi kodeerivad j\xc3\xa4rjestused) Saarekeste m\xc3\xb5ju bakteri metaboolselt olulistele geenidele on varieeruv, kuid tehisgeenide abil on t\xc3\xb5estatud nende horisontaalne levimine teistesse kloonidesse ja liikidesse. Harvaesinevate haigustega patsientidel infektsiooni p\xc3\xb5hjustades suureneb t\xc3\xb5en\xc3\xa4osus deletsioonide, genoomi \xc3\xbcmberkorralduste (nt translokatsioon) ja funktsioonitute mutatsioonide kuhjumiseks. P. aeruginosa populatsiooni moodustavad paar domineerivamat laialdase levikuga t\xc3\xbcve._NEWLINE_16S rRNA j\xc3\xa4rjestuse alusel on eristatud mitmeid t\xc3\xbcvesid: _NEWLINE_ATCC 10145 _NEWLINE_CCUG 551 _NEWLINE_CFBP 2466 _NEWLINE_CIP 100720 _NEWLINE_DSM 50071 _NEWLINE_JCM 5962 _NEWLINE_LMG 1242 _NEWLINE_NBRC 12689 _NEWLINE_NCCB 76039 _NEWLINE_NCIMB 8295 _NEWLINE_NCTC 10332 _NEWLINE_NRRL B-771\n_START_SECTION_\nAinevahetus\n_START_PARAGRAPH_\nMetabolism on aeroobne ja mittek\xc3\xa4\xc3\xa4ritav, kuid siiski on Pseudomonas aeruginosa v\xc3\xb5imeline kasvama ka anaeroobsetes tingimustes, kui keskkonnas leidub NO\xe2\x82\x83, mida kasutada elektronide aktseptorina. Sobilikuks on osutunud ka arginiini k\xc3\xa4\xc3\xa4ritamine substraadi tasemel fosfor\xc3\xbc\xc3\xbclimisega._NEWLINE_P. aeruginosa on toitainete osas v\xc3\xa4hen\xc3\xb5udlik. V\xc3\xb5imeline kasvama ka peaaegu destilleeritud vees \xe2\x80\x93 suure toiduainetepuudusega tingimustes. Lihtsaim s\xc3\xb6\xc3\xb6de laboratoorsetes tingimustes kasvatamiseks sisaldab C-allikana atsetaati ja N-allikana ammooniumsulfaati. _NEWLINE_P. aeruginosa, sarnaselt teiste pseudomonaadidega on metaboolselt mitmek\xc3\xbclgne. Orgaaniliste \xc3\xbchendite olemasolu v\xc3\xa4liskeskkonnas ei ole vajalik, kuid suudab substraadina nende tootmiseks kasutada rohkem kui 75 orgaanilist \xc3\xbchendit. Vastupidav f\xc3\xbc\xc3\xbcsikalistele m\xc3\xb5jutustele, sh temperatuurile. Vastupidav k\xc3\xb5rgetele soolakontsentratsioonidele ja paljudele laialdasemalt kasutatavatele antibiootikumidele. _NEWLINE_Seedeens\xc3\xbc\xc3\xbcmi SdsA abiga suudab lagundada ka naatriumlaur\xc3\xbc\xc3\xbclsulfaati (SDS). Seet\xc3\xb5ttu saab kasvada ka suure SDS-sisaldusega kasvukohtades (nt \xc5\xa1ampoonid), kus enamik baktereid hukkub.\n_START_SECTION_\nPatogeensus\n_START_PARAGRAPH_\nPseudomonas aeruginosa on oportunistlik patogeen, nakatades nii loomi (sh ka inimest) kui ka taimi. Levinumad on aeruginosa p\xc3\xb5hjustatud kopsu, kuseteede, p\xc3\xb5letushaavade ja vereinfektsioonid._NEWLINE_Sagedane p\xc3\xb5letushaavade ja sisek\xc3\xb5rva (otitis externa) infektsioonide tekitaja. V\xc3\xa4ga vastupidava biokilena katab ka meditsiiniseadmeid ja -vahendeid (nt kateetreid), olles oluliseks haiglainfektsioonide p\xc3\xb5hjustajaks. _NEWLINE_P\xc3\xbcots\xc3\xbcaniin on bakteri virulentsusfaktoriks. P\xc3\xbcots\xc3\xbcaniini tekitatud oks\xc3\xbcdatiivne stress v\xc3\xb5ib viia organismi surmani (nt C. elegans). On t\xc3\xb5estatud, et salits\xc3\xbc\xc3\xbclhape inhibeerib p\xc3\xbcots\xc3\xbcaniini tootmist._NEWLINE_Riskir\xc3\xbchmaks on ts\xc3\xbcstilise fibroosiga patsiendid, kelle immuuns\xc3\xbcsteem on n\xc3\xb5rgenenud ja seet\xc3\xb5ttu on nad vastuv\xc3\xb5tlikumad aeruginosa nakkusele. Lisaks toetab ts\xc3\xbcstilise fibroosi korral kopsudes suurenev limakogus bakterite kiiret kasvu. _NEWLINE_Halva kvaliteediga ja Pseudomonas aeruginosa rakke sisaldav vesi v\xc3\xb5ib pikaajalise kasutamise korral p\xc3\xb5hjustada dermatiiti.\n_START_SECTION_\nToksiinid\n_START_PARAGRAPH_\nP. aeruginosa virulentsusfaktor eksotoksiin A ADP-ribos\xc3\xbcleerib peremeesrakus eukar\xc3\xbcootse elongatsioonifaktori 2 (nukleotiidi v\xc3\xb5i valgu s\xc3\xbcnteesi initsiatsiooni ja terminatsiooni vaheline etapp). Elongatsioonifaktori 2 puudumisel on takistatud raku valgus\xc3\xbcntees ja rakk hukkub. Rakusisu vabanemine tekitab toimiva immuuns\xc3\xbcsteemiga organismis immuunvastuse. Lisaks kasutab P. aeruginosa ka eksoens\xc3\xbc\xc3\xbcmi ExoU, mis lagundab plasmamembraani ja p\xc3\xb5hjustab peremeesrakkude l\xc3\xbc\xc3\xbcsumist.\n_START_SECTION_\nDiagnoosimine\n_START_PARAGRAPH_\nDiagnoosimine s\xc3\xb5ltub infektsiooni t\xc3\xbc\xc3\xbcbist. Kogutakse sobiv proov, mida anal\xc3\xbc\xc3\xbcsitakse laboratoorsetes tingimustes. Esmalt viiakse l\xc3\xa4bi gramv\xc3\xa4rvumistest. Gramnegatiivsuse korral on n\xc3\xa4htavad kepikesekujulised bakterid ja valged verelibled. P. aeruginosa koloobiad on iseloomuliku viinamarjal\xc3\xb5hnaga. Segakultuuridest isoleeritakse MacConkey agaril puhtad kolooniad. Puhaste kolooniate eraldamiseks kasutatakse oks\xc3\xbcdaasitesti, kuna P. aeruginosa ei ole v\xc3\xb5imeline k\xc3\xa4\xc3\xa4ritama laktoosi, on ta oks\xc3\xbcdaaspositiivne. Kontrolltestis kontrollitakse veel v\xc3\xb5imet kasvada 42\xc2\xa0\xc2\xb0C juures ja iseloomuliku roheka v\xc3\xa4rvuse (p\xc3\xbcots\xc3\xbcaniin) olemasolu.\n_START_SECTION_\nAntibiootikumresistentsus ja biokile\n_START_PARAGRAPH_\nRavi raskendab Pseudomonas aeruginosale iseloomulik v\xc3\xa4hene tundlikkus antibiootikumidele. Seda p\xc3\xb5hjustavad mitmed bakteri genoomis paiknevad geenid (nt mexAB, mexXY jne ) ja bakteri raku\xc3\xbcmbrise v\xc3\xa4ike l\xc3\xa4bilaskvus. Lisaks sisemiselt tingitud resistentsusele, on suur vastupanuv\xc3\xb5ime tingitud ka kromosomaalsete geenide mutatsioonidest ja horisontaalsest antibiootikumresistentsust tagavate fragmentide geeni\xc3\xbclekandest. _NEWLINE_Fenot\xc3\xbc\xc3\xbcbist tingitud resistentsus on tingitud biokile moodustumisest. Biokile on mikroorganismide agregeerumise vorm. Agregeeruvad bakterid on kaetud eksopol\xc3\xbcsahhariididega ning on seet\xc3\xb5ttu vastupidavad v\xc3\xa4liskeskkonna m\xc3\xb5judele.\n_START_SECTION_\nPatogeensus taimedes\n_START_PARAGRAPH_\nK\xc3\xb5rgemates taimedes p\xc3\xb5hjustab pehmem\xc3\xa4danikku, n\xc3\xa4iteks harilikul m\xc3\xbc\xc3\xbcrloogal ja spargelsalatil."